Europäische Schule Straßburg

D’ **Öiropäischa Schüal vu Schtroossburi** (frz. *École européenne de Strasbourg*) ìsch a dräischproochiga frànzeescha Schüal z’ Schtroossburi ìm Unterelsàss. Sa ìsch aina vu da 13 Öiropäischa Schüala ìn dr Öiropäischa Union. Sa hàt Klàssa vum Kìndergàrta bis zem Gymnàsium un beraitet d’ Schialer fìrs Öiropäischa Àbitüür uff Frànzeesch, Diitsch un Anglisch vor.

## Gschìcht
D’ Idee vun’ra Öiropäischa Schüal ìn dr elsassischa Hàuiptschtàdt ìsch àm Ààfàng vu da 2000er Joohra äntschtànda. Dr äärschta schtällvertrattenda Bìrgermaischter vu Schtroossburi Roland Ries hàt ànna 2001 ìm frànzeescha Premierminìschter Lionel Jospin a Berìcht gschrìewa, wu-n-’r ämpfoohla hàt, a schpeziälla Schüal fìr d’ Kìnder vun öiropäischa Beàmter z’ grìnda. Sitter 1962 hàt d’ diitscha Schtàdt Karlsrüah a Öiropäischa Schüal ghàà, wu jeedsjoohr äbb 50 Schtroossburjer Kìnder gsìì sìnn. Ànna 2007 hàt d’ Bìrgermaischtera vu Schtroossburi Fabienne Keller dr Schtààtspresidànt Nicolas Sarkozy àns Projakt vu dr Öiropäischa Schüal vu Schtroossburi ärìnnert. Àm 7. Septamber 2007 ìsch d’ Àkta fìr d’ Grìndung iigraicht worra. D’ Öiropäischa Schüal ìsch ànna 2008 gäffnet worra, ìn vorlaifiga Räumligkaita-n-àm Boulevard d’Anvers ìm Schtàdtviartel Fufzehnerwoerth. Ìm äärschta Joohr sìnn 236 Schialer gsìì.

Ìm Septamber 2015 hàt d’ Schüal ìn näija Gebäijer ìm Viartel Ruprechtsau, grààd biim Sìtz vum Öiropäischa Pàrlàmant, gwàndelt. Iigwäijt worra sìnn d’ näija Räumligkaita vum frànzeescha Bìldungsminìschter Xavier Darcos. D’ Gebäijer vun’ra Flächa vu 25.002 Kwàdràtmeeter sìnn àb’m Harbscht 2013 vum Mìnchner Àrkitäcktüürburoo Auer Weber mìt Hìlf vum Mìlhüüser Unternamma DRLW Architectes bàuia worra gsìì. D’ Àrweeta hann äbb 34,1 Millioona Euro koschta; drfìr hann d’ Schtàdt Schtroossburi, s’ Département Unterelsàss un d’ Regionààlverwàltung gezàhlt. Dr Grundschtìck vun äbb 5 Millioona Euro hàt dr frànzeescha Schtààt gaa. Ìm März 2019 ìsch verkìndigt worra, àss’s Schüalgebäi vergreessert wara wìrd.

Ìm Janner 2018 hàt dr frànzeescha Bìldungsminìschter Jean-Michel Blanquer behàuipta, àss’r sìch vu dr Öiropäischa Schüal vu Schtroossburi looh iiflössa wìrd, fìrs frànzeescha Grundschüalsyschtääm wìeder uffschtälla.

## Lehrplàn, Lehrer un Schialer
Ìn dr Öiropäischa Schüal vu Schtroossburi sìnn äbb 40 Klàssa vum Kìndergàrta bis zem Gymnàsium. Obwohl d’ Lehrànschtàlt zem Schüalbezirk Schtroossburi gheert, folgt sa nìt em frànzeescha Lehrplàn, àwwer ema öiropäischa Lehrplàn, wo d’ Bìldungsminìnschter vu da 27 EU-Lander biigschtìmmt hann. D’ Schüal bschteht üss’ra frànzeescha, era diitscha un era anglischa Àbtailung —drzüa sìnn Schpànisch- un Itàlianischunterrìchta. Ìn dr Schüal wara-n-àui Moràllehr- un Religioonsunterrìchta (kàthoolisch, evànggelisch, jìddisch) ààgbotta. Ìn dr lätschta Klàssa wìrd s’ Öiropäischa Àbitüür gmàcht. Ànna 2020 hann 100 Prozant vu da Schialer s’ Öiropäischa Àbitüür bschtànda.

D’ Öiropäischa Schüal kààt bis 1.176 Schialer ämpfànga. Ìm Schüaljoohr 2018/2019 hàt sa 967 Schialer üss 48 Nàzionàliteeta ghàà, drunter 388 Schialer ìn dr frànzeescha-n-Àbtailung un 296 ìn dr diitscha-n-Àbtailung un 283 ìn dr anglischa-n-Àbtailung. 535 Schialer sìnn ìn Klàssa vu dr Sekundààrschüal gsìì, 351 ìn dr Grundschüal un 81 ìm Kìndergàrta. Àlla Kìnder därfa ìn dia Schüal gànga, àwwer d’ Schialer wara noh-n-em Schtàtüs un Berüaf vun ìhra Äältra üssgwählt —d’ maischta Schialer sìnn àlso Kìnder vu Beàmter vum Öiropäischa Pàrlàmant odd’r vun àndra öiropäischa Orgànisàzioona, so wia vu Diplomàta un Fiahrungskräfta vu mültinàzionààla Konzärner. Wagadam wìrd d’ Schüal àls a „Lehrànschtàlt fìr d’ Äärschtklàssiga“-n-ààglüagt.

Ànna 2018/2019 sìnn 79 Lehrer ìn dr Schüal gsìì, drunter 60 Lehrer ìn dr Sekundààrschüal. Noch ìn da 2020er Joohra hàt d’ Schüal Schwiarigkaita ghàà, fìr Lehrer fìnda, wo Müatterschproochler vum Anglischa odd’r vum Hoochdiitscha sìnn. Wagadam wara vìela Hìlfslehrer iigschtällt.

## Weblinks
* Offiziälla Websitta (frànzeesch, hoochdiitsch, anglisch)
* D’ Öiropäischa Schüal uff dr Websitta vum Schüalbezirk Schtroossburi (frànzeesch)

## Ainzelnohwiisa